Allen den, die disen brief sehent, lesent oder hoͤrent lesen, ✳ kùnde und vergich ich, Gerung von Altwis, ✳ der durlùchtigen, hocherboren fùrstin, frown Agnesen, wilent
kuniginn ze Ungˀn, ✳ miner gneͣdigen frowen, ✳ vogt uff dem Boͤzberg und in dem Eigen, ✳ daz ich ze gerichte sazz ze Brugg vor dem Obˀn Tor ✳ an offennˀ straz
an minˀ gnedigen frowen stat, ✳ und kamen da fùr mich fùr offen gericht die erberen, wolbescheiden ✳ frow Elzbeth, Hartmans, seligen, des Truchsetzen von Wildeg,
seligen, elichû hùsfrow, mit dem vesten rittˀ hˀn Lùtolden von Frike, irem rechten und erkornem vogte, ✳ und Uͦlrich und Albr̄ die Truchsetzen, ✳ ire elichen sùne, mit
Cuͦnraten von Wolon, ✳ irem erkornen vogte, zuͦ einem teile, ✳ und der erber, wolbescheiden Walther Hofmeister, ✳ schafner und amptman des klosters ze Kunigsvelt,
zuͦ dem andern teile, ✳ und verjahen da vor mir und vor offennem gerichte die vorgeschribn̄ frow Elzbeth die Truchsetzin und Ùlrich un̄ Albr̄, ire sùne,
mit dien egeschriben iren voͤgten ✳ und fùr alle ir erben, ✳ das si recht und redlich ze kouffennͤ geben hattin ✳ den erwirdigen, geistlichen frown, ✳ der eptissin
und dem covent gemeinlich des klosters ze Kunigsvelt, ✳ Sant Claren ordens, gelegen in Costenzˀ bystuͦm, ✳ und iren nachkomen ✳ iren teil ✳ der Eichhalden, ✳ den
man nenmet der Nider Teil, wider Habspurg, mit dem Nùwgerùt, mit wunne, mit weide, ✳ mit grunde und mit grate, mit holze, mit velde, mit wasen,
mit zwi, mit fundem und mit unfundem und mit namen mit aller zuͦgehorde, ✳ umb achzig guldin, guͦter und vollen swˀer Florenz̄, derselbn̄ guldin sù ouch
gantzlich und voͤlleclich von in gewˀt sint ✳ und in iren offenn̄ nutz un̄ notùrft bekert hand. ✳ die vorgen̄̄ frow Elzbetha die Truchsetzen, ✳ Uͦlrich un̄ Albr̄,
ire sune, mit iren beiden foͤgten ✳ batten mich, den vorgeschribn̄ richtˀ, erfarn an einˀ urteilde, ✳ wie si die vorgen̄̄ Eichalden, die ir lehen wz von der hˀschaft von
Oͤsterˀ, mit aller zuͦ gehoͤrde, als si die unz har gehebt hand, ✳ uf geben ✳ und da von stan solten, ✳ das es nu und hie nach kraft, macht und hantfeste haͤtte. ✳ do fragt
ich urteils umbe, ✳ do wart erteilt und bekent mit offennˀ, einhelligen un̄ gesamnotˀ urteilde, ✳ das si die selben Eichhalden ✳ mit ir beider voͤgten hand, willn̄
und gunst ✳ an min hand ufgeben solten, ✳ und das ich die dennͤ lihen solte von des gerichtes wegen ✳ dem vorgeschribn̄ Walthˀ dem Hofmeister, ✳ zuͦ des vorgeschribn̄ klosters handen und wegen, ✳ und wo das also beschehe, daz es dennͤ nu un̄ hie nach ewklich wol kraft un̄ hantfesti haͤtte un̄ haben solte. ✳ und also
nam ich, der vorgen̄̄ richtˀ, ✳ die obgeschribn̄ Eichhalden mit aller ir zuͦ gehoͤrde ✳ von inen uf ✳ und und lech si dem egenseiten Walthˀn dem Hofmeister, zuͦ
des klosters handen und wegen, ✳ als gericht und urteild gab und als es nu und hie nach kraft un̄ macht haben sol. ✳ die selbe frow Elzbehte un̄
Uͦlrich und Albr̄, ire sùne, mit iren vorgeschribn̄ beiden voͤgten lobten ouch vor mir un̄ vor offennem gericht, ✳ fùr sich un̄ fùr alle ir erbn̄ ✳ disen koͧf
staͤtt ze habennͤ ✳ und da wider niemer ze redennͤ noch ze tuͦnde, mit worten, mit werchen, ✳ weder mit geistlichem noch mit weltlich̄ gericht noch
ane gerichte, ✳ noch mit deheinen sachen noch fùnden, ✳ die je funden wurden alder noch erfunden ✳ oder erdacht moͤchten werden in deheine wise, ✳ ane alle
geverde. ✳ und darumb zuͦ einˀ warheit un̄ gantzer sicherheit diser vorgeschribn̄ dingen ✳ durch bette der vorgeschribn̄ Truchsetzin, ire kinde und durch
bette ire beiden vogten ✳ han ich min insigel von des gerichtes wegen gehenket an disen brief. ✳ wir, die egen̄̄ Truchsetzin, Uͦlr̄ un̄ Albr̄, ir sùne, wir, Lùtold
von Frike, rittˀ, un̄ Cuͦnrat von Wolon, ire voͤgte, durch mˀen sicherheit habn̄ wir gebetten ✳ den schulth̄ un̄ den rate ze Brugg, dz ir statt insigel henkē
an disen brief. ✳ wir, der vorgen̄̄ schulth̄ un̄ dˀ rat, durch beider teilen bette, so habn̄ wir zuͦ mˀer sicherheit unser statt insigel gehenket an disen brief.
wir, die vorgeseiten Lùtold von Frike, rittˀ, und Cuͦnrat von Wolon, ✳ ire beiden voͤgte, verjehen un̄ bekennen ùns einˀ geͣntzen warheit alles des, so vor
an disem brief verschriben und beschehen ist, ✳ und des zuͦ urkùnde, so haben wir in voͤgte wise unsrù eigennen insigel gehenket an disen brief, ✳
der geben ist ze Brugg in Ergoͤw ✳ an dem neͣchsten dunstag nach in gandem merzen, ✳ nach Cristi gebùrt drùzehenhundtˀ jar und dar nach
in dem nùnden und fùnfzigostem jare. ✳